Kerry anklager IS for folkemord
Torsdag gikk den amerikanske utenriksministeren ut og sa at terrorgruppen IS sine handlinger mot Yasidier og andre minoriteter i Syria utgjør et folkemord. – Daesh dreper kristne fordi de er kristne, yazidier fordi de er yazidier og sjiamuslimer fordi de er sjiamuslimer, sier Kerry, som bruker det arabiske akronymet i sin omtale av den ytterliggående islamistgruppa IS. – De er selverklærte tilhengere av folkemord, gjennom sin ideologi og sine handlinger, gjennom hva de sier, tror og gjør, sier Kerry. – Daesh er også ansvarlige for forbrytelser mot menneskeheten og for etnisk rensing rettet mot disse gruppene, og i enkelte tilfeller også mot sunnimuslimer, kurdere og andre minoriteter, sier han. Kerry slutter seg dermed til et enstemmig vedtak i Kongressen, som også mener at IS har gjort seg skyldige i folkemord. Dette er første gang USA erklærer at noen har begått folkemord siden Darfur i 2004. Det skriver CNN. Les også: Norge vil ikke bruke begrepet «folkemord» om massedrapene på armenerne.FN konkluderte i mars i fjor med at IS forsøkte å utrydde minoriteter i det såkalte kalifatet de har proklamert i Syria og Irak, der de kontrollerer store områder. Folkemord er en juridisk betegnelse nedfelt i folkeretten, men det er foreløpig ikke ført noen sak mot IS ved Den internasjonale straffedomstolen (ICC) eller i andre internasjonale tribunal eller fora. Les også: FN: 3500 personer er IS-slaver i IrakFNs folkemordkonvensjon fra 1948 definerer folkemord som «handlinger som tar sikte på helt eller delvis å ødelegge nasjonale, etniske, rasemessige eller religiøse grupper». Signatur-landene forplikter seg til å gjøre alt for å gripe inn og stanse folkemord, samt til å stille de ansvarlige for en internasjonal domstol. Ifølge Kerry gjør USA alt sitt ytterste for å bekjempe IS, og beslutningen om å anklage islamistgruppen for folkemord vil derfor ikke få umiddelbare konsekvenser. Kerry understreker at IS en dag må stilles til ansvar ved en internasjonal domstol, men det er uklart hvordan USA kan bidra til dette ettersom landet ikke anerkjenner ICC.Lastebilkolonner med nødhjelp var torsdag på vei til fire beleirede landsbyer i Syria, men myndighetene i landet nekter FN adgang til seks andre beleirede områder. Det sier FNs nødhjelpsrådgiver Jan Egeland. Etter to dager med forsinkelser som følge av kamphandlinger, ble det torsdag kjørt inn nødhjelp til landsbyene Zabadani og Madaya som er beleiret av regjeringsstyrker, og til Foua og Kefraya som er beleiret av opprørere. Syriske myndigheter nekter derimot FN å frakte inn nødhjelp til seks andre landsbyer, og Egeland kritiserer regimet i Damaskus for å nekte beleirende syrere hardt tiltrengt legehjelp. – Den syriske regjeringen må hjelpe oss med dette. Hvorfor kan vi ikke få inn matvarehjelp, vitaminer, antibiotika, leger og sykepleiere til disse områdene, spør Egeland. – Jeg håper på et skikkelig gjennombrudd når det gjelder dette, sier han, og anklager syriske myndigheter for brudd på folkeretten. – Det er et brudd på folkeretten å nekte oss adgang. Jeg kan ikke forstå hvorfor vi ikke slipper inn. Selv sårede krigere har i henhold til folkeretten rett til behandling, sier Egeland FNs nødhjelpskoordinator Stephen O’Brien har tidligere fortalt i et intervju til VG at det er ekstremt vanskelig å få nødhjelp inn i Syria.
IS er ansvarlig for folkemord mot etniske og religiøse minoriteter, hevder USAs utenriksminister John Kerry.